Diari Oficial de la Generalitat Valenciana


Sumari del DOGV 7730, del 29-02-2016 (2016/1240)

RESOLUCIÓ de 18 de febrer de 2016, del director general d'Administració Local, per la qual es publiquen els Estatuts de la Mancomunitat de l'Horta Sud.
-------------------------------------------------------------------------------------------------------------------------------------------------------

### Dades del document

Número de DOGV
:   7730

Data del DOGV
:   29-02-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/1240


Data del document
:   18-02-2016

Organisme emissor
:   Presidència de la Generalitat

Tipus de document
:   Resolució

Descriptors 

:   * L'Horta Sud
    * associació de municipis

RESOLUCIÓ de 18 de febrer de 2016, del director general d'Administració Local, per la qual es publiquen els Estatuts de la Mancomunitat de l'Horta Sud.  
 [2016/1240]  
L'entrada en vigor de la Llei 27 2013/, de 27 de desembre, de Racionalització i Sostenibilitat de l'Administració Local ha introduït determinats canvis en el règim jurídic de les entitats locals que afecten les mancomunitats de municipis, ja siga directament, o bé, a través de les modificacions que opera en certs àmbits de l'organització i del funcionament dels ajuntaments.  
La disposició transitòria onzena de la Llei 27/2013, de Racionalització i Sostenibilitat de l'Administració Local, disposa que les mancomunitats adaptaran els seus estatuts a la nova regulació, i hauran d'adoptar l'acord d'iniciació del procediment d'adaptació en el termini de sis mesos des de l'entrada en vigor de la nova regulació; cas contrari, incorreran en causa de dissolució.  
D'altra banda, la Llei 8/2010, de 23 de juny, de la Generalitat, de Règim Local de la Comunitat Valenciana, disposa en la disposició transitòria sisena l'adaptació dels Estatuts de les mancomunitats al contingut d'aquesta.  
En ambdós supòsits el procediment d'adaptació dels estatuts serà el regulat per l'article 93 de la Llei 8/2010, de 23 de juny, de Règim Local de la Comunitat Valenciana, referit a les modificacions constitutives de les mancomunitats. Perquè l'adaptació adquirisca eficàcia cal publicar-la en el Diari Oficial de la Comunitat Valenciana, d'acord amb el que disposa l'apartat 4 del mencionat precepte.  
  
La Mancomunitat de l'Horta Sud ha procedit, d'acord amb el que disposa la legislació vigent, a l'adaptació dels seus estatuts a allò que s'ha disposat en ambdós textos legals.  
Remesos l'expedient tramitat i els Estatuts aprovats a aquesta Direcció General d'Administració Local, no s'hi adverteix cap infracció de l'ordenament jurídic.  
Per tot això, d'acord amb la legislació esmentada i, concretament, amb l'article 93 dela Llei 8/2010, de 23 de juny, de la Generalitat, de Règim Local de la Comunitat Valenciana, i d'acord amb el que disposa l'article 17.2.e del Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat, resolc:  
  
  
Article únic  
Publicar en el Diari Oficial de la Comunitat Valenciana el text dels Estatuts de la Mancomunitat de l'Horta Sud, que es transcriuen a continuació com a annex, en haver-se acreditat en l'expedient la legalitat de les actuacions.  
  
Contra aquesta resolució podrà interposar-se un recurs d'alçada davant de la Secretaria Autonòmica de Presidència, en el termini d'un mes de conformitat amb els articles 107 i 114 de la Llei 30/1992 de Règim Jurídic de les Administracions Públiques i del Procediment Administratiu Comú. Transcorregut el dit termini sense haver-se interposat el recurs, la resolució serà ferma a tots els efectes. En el cas que es tracte d'una administració pública, caldrà ajustar-se al que disposa l'article 44 de la Llei 29/1998, de 13 de juliol, reguladora de la jurisdicció contenciosa administrativa  
Tot això, sense perjuí que els interessats puguen exercitar qualsevol altre recurs que per al seu dret estimen oportú.   
  
València, 18 de febrer de 2016.- El director general d'Administració Local: Antoni Such Botella.  
  
  
Estatuts de la Mancomunitat Intermunicipal de l'Horta Sud   
(adaptats a la Llei 8/2010, de 23 de juny, de Règim Local de la Comunitat Valenciana, i a la Llei 27/2013, de 27 de desembre, de Racionalització i Sostenibilitat de l'Administració Local)  
  
Índex  
  
Article 1. Municipis que integren la Mancomunitat  
Article 2. Denominació i seu  
Article 3. Objecte, competències i potestats de la Mancomunitat  
Article 4. Òrgans de la Mancomunitat  
Article 5. El Ple de la Mancomunitat  
Article 6. Designació de representants i terminis  
Article 7. Competències i atribucions del Ple  
Article 8. Nomenament del president/a  
Article 9. Vicepresident/a o vicepresidents/es  
Article 10. Atribucions del president/a  
Article 11. La Junta de Govern  
Article 12. Les comissions informatives de serveis  
Article 13. Grups polítics comarcals  
Article 14. Funcionament del Ple  
Article 15. Funcionament de la Junta de Govern  
Article 16. Reglament orgànic de la Mancomunitat  
Article 17. Règim jurídic dels actes administratius  
Article 18. Personal de la Mancomunitat  
Article 19. Habilitats estatals  
Article 20. Els serveis de la Mancomunitat  
Article 21. Recursos econòmics  
Article 22. Aportacions econòmiques dels municipis mancomunats  
  
Article 23. Característiques de les aportacions  
Article 24. El pressupost  
Article 25. Patrimoni  
Article 26. Duració  
Article 27. Modificació dels Estatuts  
Article 28. Adhesió a la Mancomunitat  
Article 29. Separació de municipis de la Mancomunitat  
Article 30. Liquidació per separació  
Article 31. Dissolució de la Mancomunitat  
Article 32. Procediment de dissolució de la Mancomunitat  
  
Disposicions addicionals  
Primera  
Disposició transitòria  
Primera  
Segona  
Tercera  
Quarta  
Disposicions finals  
Primera  
Segona  
  
  
PREÀMBUL  
  
Amb la finalitat de dotar l'Horta Sud d'un organisme supramunicipal que gestione, rendibilitze i ordene tots aquells serveis i recursos que necessiten els ciutadans dels municipis que la integren, es crea la Mancomunitat Intermunicipal de l'Horta Sud. És, i ha de ser, missió de la Mancomunitat, vetlar per l'àmbit comarcal que, necessàriament, ha de potenciar-se com a àrea adequada per a la prestació de serveis d'àmbit supramunicipal.  
  
TÍTOL I  
Disposicions generals  
  
CAPÍTOL PRIMER  
  
Article 1. Municipis que integren la Mancomunitat  
1. Els municipis d'Alaquàs, Albal, Alcàsser, Aldaia, Alfafar, Benetússer, Beniparrell, Catarroja, Llocnou de la Corona, Manises, Massanassa, Mislata, Paiporta, Picanya, Picassent, Quart de Poblet, Sedaví, Silla, Torrent i Xirivella, província de València, a l'empara del que disposa l'ordenament jurídic vigent, acorden constituir-se en mancomunitat voluntària de municipis per a l'organització i la prestació en forma mancomunada de les obres, serveis o activitats de la seua competència, que s'arrepleguen en aquests estatuts.  
2. La Mancomunitat Intermunicipal de l'Horta Sud és una entitat local amb personalitat jurídica i capacitat d'actuar plena i independent de la dels municipis que la integren, per al compliment dels seus fins específics.  
  
Article 2. Denominació i seu  
La Mancomunitat es denomina Mancomunitat Intermunicipal de l'Horta Sud i té la seu pròpia al municipi de Torrent, on estaran ubicats els seus òrgans de govern i d'administració.  
  
Article 3. Objecte, competències i potestats de la Mancomunitat  
1. La Mancomunitat Intermunicipal de l'Horta Sud té com a objecte la defensa i promoció dels interessos comuns dels municipis que la integren i l'organització i prestació en forma mancomunada de totes aquelles obres, serveis o activitats de la seua competència, de conformitat amb aquests estatuts.  
2. D'acord amb el que estableixen els articles 25 i 26 de la Llei 7/1985, de 2 d'abril, reguladora de les bases de règim local, la Mancomunitat de l'Horta Sud té competències en les matèries següents:  
a) Trànsit, estacionament de vehicles i mobilitat.  
b) Informació i promoció de l'activitat turística d'interés i àmbit local.  
c) Protecció de la salubritat pública.  
d) Millora de la gestió administrativa municipal.  
e) Gestió dels equipaments de la seua titularitat.  
f) Fires, abastiments, mercats, llotges i comerç ambulant.  
g) Promoció en l'àmbit de la Mancomunitat de la participació dels ciutadans en l'ús eficient i sostenible de les tecnologies de la informació i les comunicacions.  
h) Avaluació i informació de situacions de necessitat social.  
La prestació i explotació dels serveis podrà fer-se d'acord amb qualsevol de les formes previstes en l'ordenament jurídic vigent.  
  
3. La prestació de serveis per la Mancomunitat suposarà la subrogació d'aquesta en la titularitat del servei, i li correspondrà, per tant, la gestió integral d'aquest.  
4. Els municipis associats podran adherir-se a la totalitat dels fins previstos o només a una part, sempre que siguen independents entre ells.  
  
5. La Mancomunitat exercirà totes les potestats que li conferisca la legislació vigent que afecte les entitats d'aquestes característiques per al compliment dels seus fins.  
6. La Mancomunitat podrà assumir la delegació de competències, funcions o serveis, ja siguen de tramitació o d'informació, ja siguen resolutives, que a favor seu li siguen atorgades pels municipis delegatoris.  
  
CAPÍTOL SEGON  
Òrgans de govern, atribucions i funcionament  
  
Article 4. Òrgans de la Mancomunitat  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans necessaris de la Mancomunitat són:  
a) El Ple de la Mancomunitat.  
b) El president/a.  
c) El vicepresident/a o els vicepresidents/es, si és el cas.  
d) La Junta de Govern.  
e) Les comissions informatives de serveis.  
3. Així mateix, podran constituir-se òrgans complementaris en forma de consells sectorials o uns altres òrgans semblants per a integrar i facilitar la participació ciutadana en els diferents àmbits d'activitat de la comarca de l'Horta Sud.  
  
Article 5. El Ple de la Mancomunitat  
1. El Ple és l'òrgan suprem de govern i administració de la Mancomunitat.  
2. El Ple de la Mancomunitat estarà integrat pels vocals representants de les entitats mancomunades, triades pels seus respectius plens.  
  
3. Cada entitat mancomunada estarà representada en el Ple de la Mancomunitat pel seu alcalde/essa, com a primer vocal, i per un altre regidor/a, com a segon vocal, triat pel ple de la seua respectiva entitat per majoria absoluta.  
4. Tots els vocals representants podran participar en els debats de la Mancomunitat. El vot serà emés per l'alcalde/essa de cada municipi, si estiguera present en la sessió, i si no estiguera, pel segon vocal designat pel ple d'aqueixa corporació.  
5. El mandat dels vocals coincideix amb el de les seues respectives corporacions.  
6. Cessament dels vocals:  
a) La pèrdua de la condició d'alcalde/essa comporta, en tot cas, el cessament com a representant de l'ajuntament a la Mancomunitat, i assumeix aquestes funcions el regidor/a que siga designat com a nou alcalde/essa.  
b) Els segons vocals mantindran la seua condició fins que siguen revocats pel ple que els va triar o perden la condició de regidor/a.  
c) Quan la pèrdua de condició d'alcalde/essa o regidor/a es produïsca per extinció del mandat, continuaran en funcions només per a l'administració ordinària fins a la presa de possessió dels seus successors.  
  
d) Si un ajuntament deixa de ser membre de la Mancomunitat, els seus representants perdran la condició de vocal.  
  
Article 6. Designació de representants i terminis  
1. Després de la realització d'eleccions locals, i dins del termini de 30 dies següents a la sessió constitutiva de cada un dels ajuntaments mancomunats es nomenaran els vocals representants en la Mancomunitat i se li comunicarà l'acord.  
2. La sessió plenària per a la constitució de la Mancomunitat i l'elecció de la presidència haurà de celebrar-se dins dels tres mesos següents a la constitució dels ajuntaments. A aquest efecte, el president/a en funcions, després de les consultes oportunes, efectuarà la convocatòria amb l'antelació prevista en l'article 14.1.b d'aquests estatuts. En el cas que no es faça la convocatòria amb l'antelació indicada, la sessió constitutiva quedarà automàticament convocada a les 12.00 hores de l'últim dia hàbil del termini de tres mesos assenyalat per a la celebració de la sessió. El secretari de la Mancomunitat notificarà la convocatòria i inclourà en l'ordre del dia la constitució de la Mancomunitat i l'elecció de la presidència.  
3. El mandat del Ple de la Mancomunitat es prolongarà fins a la celebració de noves eleccions locals. Després, continuarà en funcions fins a la data de constitució de la nova corporació. Durant aquest període només es podrà dur a terme la gestió ordinària de la Mancomunitat, sense que en cap cas puguen adoptar-se acords que requerisquen la majoria absoluta del nombre legal de membres de la corporació.   
L'acta de l'última sessió plenària podrà ser aprovada per la Presidència en funcions i tres vocals designats entre els diferents grups polítics amb representació en la Mancomunitat.   
Les sessions del Ple de la Mancomunitat se celebraran normalment en la seu d'aquesta, si bé podran també celebrar-se en la casa consistorial o lloc habilitat a aquest efecte de qualsevol de dels municipis integrants.  
  
Article 7. Competències i atribucions del Ple  
1. Correspon al Ple de la Mancomunitat l'exercici de totes les competències que la normativa vigent en matèria de règim local atribueix al ple de l'ajuntament, amb les adaptacions necessàries al règim propi de les mancomunitats, sense perjudici del que disposen aquests estatuts.  
  
2. En tot cas correspon al Ple de la Mancomunitat:  
a) Triar i destituir el president/a.  
b) Aprovació i modificació dels estatuts.  
c) Aprovació i modificació dels pressupostos.  
d) Admissió i separació de membres de la Mancomunitat.  
e) Fixar anualment les aportacions econòmiques dels municipis integrants de la Mancomunitat.  
f) Aprovació de la plantilla de personal i relació de llocs de treball.  
g) L'exercici de les accions administratives i judicials i la defensa de la Mancomunitat en matèries de competència del Ple.  
h) Adquirir i alienar el patrimoni de la Mancomunitat, en els termes i les condicions que la legislació aplicable atribueix al ple dels ajuntaments, així com la rectificació de l'inventari.  
i) Aprovació i modificació d'ordenances i reglaments.  
j) Aprovació de la determinació dels recursos propis de caràcter tributari.  
k) Determinació de la forma de gestió dels serveis públics.  
l) Acordar la dissolució de la Mancomunitat i nomenar els vocals de la comissió liquidadora, així com l'aprovació de la proposta efectuada per aquesta.  
m) Contractar obres, serveis, subministraments, gestió de serveis públics, dins dels límits assenyalats pel Text Refós de la Llei Contractes Sector Públic com a competència del ple dels ajuntaments.  
  
n) Les altres que li siguen atribuïdes al Ple per aquests estatuts.  
  
  
Article 8. Nomenament del president  
1. El president de la Mancomunitat serà triat en la sessió constitutiva del Ple de la Mancomunitat, entre els vocals que l'integren, per majoria absoluta del nombre legal dels seus membres que tenen, al seu torn, la majoria absoluta dels drets de vot.  
2. Podran ser candidats a la Presidència tots i cada un dels vocals que componen el Ple.  
3. Si cap candidat obté la majoria absoluta en la primera votació, es procedirà a realitzar una segona votació en la mateixa sessió, entre els dos candidats que hagueren obtingut el major nombre de vots, i resultarà triat aquell que obtinga el major nombre de drets de vot. En cas d'empat, resultarà triat el de major edat.  
4. El president deixarà de ser-ho:  
a) Si perd la condició de vocal.  
b) Per renúncia a la presidència, que haurà de formular per escrit davant del Ple de la Mancomunitat, el qual adoptarà un acord de coneixement i elecció de nou president en el termini més breu possible.  
c) Per les mateixes causes i en els mateixos termes que els previstos en la legislació de règim local per a la pèrdua de la condició d'alcalde.  
  
  
Article 9. El vicepresident/a o vicepresidents/es  
La presidència designarà un o més vicepresident/s, en nombre màxim de dos, que substituiran el president/a per l'ordre del seu nomenament en cas d'absència, vacant, malaltia o abstenció en un procediment. D'aquests nomenaments es donarà compte al Ple en la primera sessió que celebre.  
  
Article 10. Atribucions del president/a  
1. Correspon al president/a l'exercici de les atribucions següents:  
  
a) Dirigir el govern i l'administració de la Mancomunitat.  
b) Convocar, presidir i alçar les sessions del Ple, de la Junta de Govern i de qualssevol altres òrgans col·legiats.  
c) Decidir els empats amb vot de qualitat, una vegada realitzada la segona votació i si persistira l'empat.  
d) Dirigir, inspeccionar i impulsar els serveis, les obres i les activitats de la Mancomunitat.  
e) Ordenar pagaments, retre comptes i administrar els fons i béns de la Mancomunitat.  
f) Disposar despeses dins dels límits de la seua competència.  
g) Exercir la direcció superior del personal de la Mancomunitat.  
  
h) Contractar obres, serveis i subministraments dins dels límits assenyalats pel Text Refós de la Llei de Contractes del Sector Públic com a competència dels alcaldes.  
i) Representar la Mancomunitat.  
j) Exercir accions judicials i administratives en matèries de la seua competència, i en cas d'urgència.  
k) Aprovació de les bases que regiran les proves d'accés a la funció pública de la Mancomunitat.  
l) Actes de disposició del patrimoni que la legislació aplicable atribueix a l'Alcaldia.  
m) Totes aquelles que la normativa reguladora de règim local atribueix a l'alcalde per al compliment de les competències que té atribuïdes, així com les no atribuïdes específicament a un altre òrgan.  
2. El president/a pot delegar l'exercici de les seues atribucions, excepte la de convocar i presidir les sessions del Ple i la Junta de Govern, decidir els empats amb vot de qualitat, la direcció superior del personal i les enumerades en els apartats a) i j).  
  
Article 11. La Junta de Govern  
La Junta de Govern estarà integrada pel president/a i un nombre de vocals no inferior al terç dels membres del Ple.  
La Junta de Govern exercirà les atribucions que li corresponen d'acord amb el que disposa l'article 23 de la LRBRL.  
  
Article 12. Les comissions informatives de serveis  
Les comissions informatives de serveis es constituiran per a l'estudi, informe i consulta dels assumptes que hagen de ser sotmesos a la decisió del Ple i de la Junta de Govern Local quan aquesta actue amb competències delegades pel Ple. Igualment, emetran informe sobre aquells assumptes que siguen de la competència de la Presidència o de la Junta de Govern Local que els siguen sotmesos al seu coneixement per expressa decisió d'aquells. La naturalesa, composició i règim de funcionament d'aquestes seran regulats en el respectiu Reglament orgànic de la Mancomunitat.  
No obstant això, correspondrà al Ple de la Mancomunitat, a l'inici de cada mandat, determinar el nombre de les existents i la seua denominació.  
  
Article 13. Grups polítics comarcals  
1. Els integrants del Ple de la Mancomunitat s'agruparan en grups polítics comarcals, amb la finalitat de facilitar i agilitzar el funcionament dels òrgans de la Mancomunitat. Cada grup comarcal estarà integrat pels vocals que s'hagen presentat a les eleccions municipals en les llistes d'una mateixa formació electoral. Un grup haurà d'estar constituït per, almenys, dos vocals designats per, almenys, dos municipis. Quan es tracte de vocals designats per una formació electoral que haja sigut votada per, almenys, un 2 % del nombre de vots emesos en el conjunt dels municipis de la comarca, el grup podrà estar constituït per un únic vocal. El conjunt dels vocals que no s'integren en un altre grup comarcal, es constituiran en grup comarcal mixt.  
  
2. El grup comarcal determinarà i comunicarà el nombre i les sigles identificadores del grup, així com el seu portaveu, titular i suplent o suplents, indicant-hi, per si de cas, l'ordre de substitució.  
3. En allò no previst en aquests estatuts, als grups comarcals de la Mancomunitat se'ls aplicaran les normes de funcionament previstes per als grups polítics dels ajuntaments.  
  
Article 14. Funcionament del Ple  
Al Ple se li aplicarà el règim de funcionament que la normativa vigent en matèria de règim local preveu per al ple de l'ajuntament, amb les particularitats següents:  
1. Convocatòria  
a) Les sessions ordinàries se celebraran com a mínim una vegada cada semestre.  
Les sessions extraordinàries se celebraran quan ho decidisca lapPresidència o ho sol·liciten vocals del Ple que tinguen la representació, almenys, d'una quarta part dels drets de vot. En aquest cas, la celebració no podrà demorar-se més de 15 dies hàbils des que va ser sol·licitada.  
  
b) Les sessions del Ple es convocaran almenys amb dos (2) dies hàbils de antelació. En la convocatòria es farà constar l'ordre del dia.  
c) La notificació de les convocatòries es podrà fer via electrònica, per correu o per qualsevol altre mitjà que permeta deixar-ne constància de la recepció. Es podrà fer individualment a l'integrant de l'òrgan col·legiat o remetre-la a l'ajuntament del qual forme part.  
2. Celebració de les sessions.  
a) El Ple es constitueix vàlidament en primera convocatòria, amb l'assistència, almenys, d'un terç del nombre legal de membres, titulars o suplents, que tinguen un terç dels drets de vot. Aquest quòrum ha de mantindre's al llarg de tota la sessió.  
Si no s'aconsegueix el quòrum anterior, quedarà vàlidament constituïda en segona convocatòria una hora més tard de la inicialment assenyalada, quan assistisquen el terç del nombre legal de membres titulars o suplents, que mai podrà ser inferior a tres municipis representats.  
b) Immediatament abans del començament de les sessions del Ple, els portaveus dels diferents grups comarcals es podran reunir per a tractar els assumptes relacionats amb la bona marxa de la sessió.  
3. Votacions.  
a) En les votacions del Ple s'utilitzarà el sistema de vot ponderat. Correspondrà a cada municipi un nombre de vots igual al del nombre de regidors que la legislació de règim electoral general determine per al seu ajuntament.  
b) És necessari el vot favorable de la majoria absoluta del nombre legal dels drets de vot per a l'adopció dels acords en les matèries següents:  
- Modificació dels estatuts.  
- Adhesió i separació de municipis.  
- Aprovació d'operacions financeres o de crèdit, i concessions de quitaments i esperes, quan el seu import supere el 10 % dels recursos ordinaris del pressupost.  
- Acordar la dissolució de la Mancomunitat, amb els tràmits previs oportuns, i nomenar els vocals membres de la comissió liquidadora i aprovar la proposta efectuada per aquesta.  
- Qualsevol altra matèria en què així es dispose en aquests estatuts o en la legislació de règim local aplicable.  
  
Article 15. Funcionament de la Junta de Govern  
A la Junta de Govern se li aplicarà el règim de funcionament que la normativa vigent en matèria de règim local preveu per a la Junta de Govern, amb les particularitats següents:  
a) Les sessions es convocaran, almenys, amb dos dies hàbils d'antelació.  
b) La Junta de Govern es constitueix vàlidament amb l'assistència, en primera convocatòria, dels regidors que representen el terç dels drets de vot, sempre que el seu nombre no siga inferior a tres. Aquest quòrum ha de mantindre's al llarg de tota la sessió.  
Si no s'aconsegueix el quòrum anterior en primera convocatòria, s'entendrà automàticament constituïda en segona convocatòria, mitja hora més tard de l'hora inicialment assenyalada, i quedarà vàlidament constituïda, amb independència dels drets de vot representats, sempre que el nombre d'assistents a la JGL no siga inferior a tres.  
c) L'adopció d'acords es produirà per mitjà de votació ordinària, llevat que la junta pròpia acorde, per a un cas concret, la votació nominal.  
  
Els acords de la Junta de Govern Local s'adoptaran per majoria simple dels membres presents, sempre que representen la majoria simple dels drets de vot. Hi haurà majoria simple quan els drets de vots afirmatius siguen més que els negatius.  
d) Supletòriament a les normes específiques establides en els apartats anteriors, s'aplicaran les normes pròpies del funcionament del Ple de la Mancomunitat.  
  
Article 16. Reglament orgànic de la Mancomunitat  
Es preveu expressament que mitjançant un reglament orgànic propi de la corporació, aprovat per majoria absoluta dels integrants del Ple, es podrà desenvolupar la regulació, organització i funcionament dels òrgans de govern i d'administració de la Mancomunitat, amb la limitació de complir i respectar en tot cas i sense cap excepció, allò que pel que fa a aquestes matèries resulte aplicable i vinculant per a les mancomunitats de municipis, de la normativa vigent en matèria de règim local.  
  
  
  
TÍTOL II  
Règim Jurídic. Personal. Serveis  
  
Article 17. Règim jurídic dels actes administratius  
1. Els actes dels diferents òrgans de la Mancomunitat emesos en l'àmbit de les seues competències posaran com a regla general fi a la via administrativa.  
2. Els municipis integrants de la Mancomunitat estaran vinculats als acords adoptats en el compliment dels seus fins pels seus òrgans de govern. En els supòsits previstos en aquests estatuts o, si és el cas, en la legislació de la Comunitat Valenciana, pels quals s'exigisca la ratificació pels plens dels ajuntaments afectats, caldrà que es complisca aquest requisit.  
3. En el municipi seu de la Mancomunitat hi haurà un registre general d'entrada i eixida de documents. Els registres de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents.  
Per tal de facilitar als residents als municipis membres de la Mancomunitat la presentació de documents relacionats amb aquesta, els respectius ajuntaments rebran qualsevol instància, escrit o document dirigit a qualsevol dels òrgans de la Mancomunitat, i dins de les 24 hores següents es cursarà directament a l'òrgan corresponent.  
  
  
Article 18. Personal de la Mancomunitat  
En la condició d'entitat local, en matèria de personal, a la Mancomunitat se li aplicarà tota la normativa vigent en cada moment per a les entitats locals en matèria de personal, amb les adaptacions pertinents al règim propi de les mancomunitats i a aquests estatuts, amb les particularitats següents:  
a) La direcció del personal de la Mancomunitat correspon a la Presidència.  
b) La Mancomunitat podrà autoritzar la col·laboració d'algun dels seus empleats en qualsevol dels ajuntaments dels municipis integrants o en qualsevol de les entitats públiques en què té participació. La col·laboració podrà ser de la totalitat o de part de la jornada de l'empleat i tindrà com a objecte únicament funcions relacionades amb els serveis prestats per la Mancomunitat.  
Aquesta col·laboració requerirà la conformitat de l'interessat, l'acord d'ambdues entitats i la concreció de les despeses a assumir per cada una d'aquestes pel cost de l'empleat.  
c) Personal interí. La Mancomunitat, de manera motivada, podrà autoritzar l'aplicació/utilització de les borses de treball temporal que tinga aprovades i en vigor, per part de qualsevol dels ajuntaments integrants o per part qualsevol de les entitats públiques en què tinga participació.  
Amb l'autorització prèvia de l'entitat titular de la borsa, podrà aprovar l'aplicació/utilització de les borses de treball temporal constituïdes i en vigor, a qualsevol de les entitats públiques en què tinga participació.  
  
d) Dissolució de la Mancomunitat. En cas que es produïsca la dissolució de la Mancomunitat resultarà aplicable el que es disposa en l'article 32.3 d'aquests estatuts.  
e) En les bases del personal, per als aspirants a les diferents places que es convoquen, a més dels requisits que reglamentàriament es determinen, es requerirà la titulació corresponent, expedida per l'autoritat acadèmica competent, que podrà declarar-ne també l'equivalència.  
  
  
Article 19. Habilitats estatals  
1. En la Mancomunitat, haurà d'haver, almenys, un lloc de treball al qual correspondrà l'exercici de les funcions públiques necessàries previstes en la legislació bàsica de règim local.  
Mentre l'òrgan autonòmic competent cree i classifique el lloc esmentat, les dites funcions poden ser exercides per algun funcionari amb habilitació de caràcter estatal d'algun dels municipis que integren la Mancomunitat, després de la designació prèvia pel Ple.  
  
2. Llevat que es cree un lloc a aquest efecte, la responsabilitat administrativa de les funciones de comptabilitat, tresoreria i recaptació podrà ser atribuïda a un funcionari de la Mancomunitat o dels ajuntaments integrants, en els termes establits en la llei.  
3. Si es considera que el volum de serveis o recursos de la Mancomunitat és insuficient per al manteniment del lloc d'habilitat estatal es podrà, de conformitat amb la normativa aplicable, sol·licitar l'exempció de l'obligació de mantenir-lo, en els termes previstos per als ajuntaments.  
En aqueix supòsit i una vegada concedida l'excepció esmentada, les funcions reservades a habilitats estatals s'exerciran preferentment per mitjà d'acumulació de funcions a un funcionari amb aquesta habilitació d'algun dels municipis que integren la Mancomunitat. Si això no fóra possible, les dites funcions reservades s'exerciran mitjançant la seua acumulació a un funcionari amb habilitació de caràcter estatal d'altres entitats locals o les exerciran els serveis d'assistència de les diputacions provincials, amb la conformitat prèvia d'aquestes.  
A falta d'aquestes formes de provisió, les funcions reservades podran ser exercides per un funcionari amb suficient capacitat de la Mancomunitat o d'algun dels municipis que la integren, designat pel seu president.  
  
Article 20. Els serveis de la Mancomunitat  
1. La Mancomunitat podrà utilitzar qualsevol de les formes previstes i admeses per a la prestació de serveis per als municipis. Els serveis prestats poden ser serveis generals o específics.  
2. Són serveis generals els prestats i dirigits de manera general i indiferenciada al conjunt de totes les corporacions locals adherides o als veïns dels seus municipis, així com els serveis bàsics propis de qualsevol administració pública. Es financen amb la quota general.  
3. Són serveis específics els prestats i dirigits de manera específica i concreta a una part de les corporacions locals adherides o als veïns dels seus municipis. Es financen amb la quota específica de cada servei aplicada als ajuntaments adherits.  
4. L'adhesió a un servei específic requereix resolució expressa de cada un dels municipis que hi participen, amb acceptació de les condicions i termes previstos en el reglament del servei.  
  
  
TÍTOL III  
Règim econòmic  
  
Article 21. Recursos econòmics  
1. La hisenda de la Mancomunitat estarà constituïda pels recursos següents:  
a) Ingressos de dret privat.  
b) Taxes i preus públics.  
c) Contribucions especials per a la realització d'obres públiques o l'establiment o ampliació dels serveis públics de la seua competència.  
  
d) Participació o recàrrecs sobre els tributs de la Generalitat Valenciana o d'altres entitats locals que corresponga, en els termes que s'establisquen en la seua legislació.  
e) Subvencions i altres ingressos de dret públic.  
f) Operacions de crèdit per mitjà de la contractació de préstecs o crèdits concertats en aplicació de la legislació vigent per a les entitats locals.  
g) Multes i sancions.  
h) Aportacions dels municipis mancomunats.  
i) Totes aquelles formes d'ingressos previstes en la legislació vigent.  
  
2. Per a la imposició, exacció, liquidació i cobrament dels recursos enumerats en el punt anterior caldrà:  
2.1. Per als ingressos de les lletres b) i c), així com per als recàrrecs sobre tributs, aprovar les corresponents ordenances fiscals i/o aquells acords administratius necessaris per a la seua exigència.  
Les ordenances fiscals corresponents, una vegada aprovades, tindran força obligatòria en tots els municipis integrants de la Mancomunitat.  
2.2. Per a la resta d'ingressos, resolució de l'òrgan de la Mancomunitat que resulte competent segons la matèria.  
3. Correspondrà als municipis facilitar a la Mancomunitat tota la informació que calga per a la formació de padrons, altes, baixes i la resta de modificacions referides als contribuents afectats pels distints serveis que constituïsquen els fins regulats en aquests estatuts.  
  
4. La Mancomunitat podrà, en tot moment, pels seus propis mitjans, comprovar la veracitat i l'exactitud de les dades a què es refereix el número anterior.  
  
Article 22. Aportacions econòmiques dels municipis mancomunats  
1. Les aportacions econòmiques dels municipis integrants de la Mancomunitat es fixaran en concepte de quota general, quota específica o quota extraordinària.  
2. La quota general atendrà les despeses de l'activitat general de la Mancomunitat. S'exigirà i serà obligatòria per a tots els municipis integrants, adherits o no a la totalitat de les seues finalitats, i utilitzen o no els seus serveis. El seu import serà aprovat pel Ple de la Mancomunitat i consistirà en la fixació d'una xifra anual per cada veí de cada municipi. Per a la determinació del nombre de veïns de cada municipi, caldrà ajustar-se a les xifres de població oficials publicades per l'Institut Nacional d'Estadística (INE), referides a l'1 de gener de l'any en curs, si foren conegudes, o de l'any anterior si no ho foren.  
3. La quota específica atén les despeses generades per un servei concret i determinat d'adhesió voluntària. L'import de cada quota específica es fixarà per resolució de la Presidència, amb audiència prèvia als municipis adherits al servei, la qual es farà de manera simultània a la liquidació provisional de la quota.  
La resolució determinarà l'import a liquidar de forma clara i objectiva, ajustant-se a la diferència entre les despeses, de qualsevol tipus, necessàries per a la prestació del servei, i els ingressos o subvencions afectats; la distribució entre els municipis adherits al servei es realitzarà per mitjà de l'aplicació dels mòduls següents:  
- Nombre de veïns del municipi.  
- Nombre de vivendes.  
- Volum del pressupost.  
- Base imposable sobre els béns immobles.  
- Consum efectivament realitzat del servei.  
- Qualsevol altre criteri o combinació de criteris que determine de forma objectiva la quantitat a ingressar.  
4. La quota extraordinària o derrama podrà imposar-se amb motiu de despeses extraordinàries, d'acord amb les bases que s'aproven a aquest efecte pel Ple de la Mancomunitat.  
5. Les aportacions municipals tindran el caràcter de despeses obligatòries de pagament preferent.  
6. Simultàniament a les liquidacions de quotes, la presidència podrà aprovar la compensació d'obligacions/drets pendents amb els municipis adherits. La compensació es durà a terme amb audiència prèvia al municipi, que es farà de forma simultània a la liquidació de la quota.  
  
7. Podrà aprovar-se l'obligació de domiciliar en un compte bancari el pagament de la quota. En tractar-se d'una quota específica, aquest punt haurà de figurar en el reglament del servei. Podrà, així mateix, establir-se una reducció percentual de la quota a ingressar, per a la domiciliació del seu pagament.  
  
Article 23. Característiques de les aportacions  
1. Les aportacions econòmiques dels municipis es faran en la forma i en els termes que determine el Ple. El pagament de les aportacions dels municipis podrà fraccionar-se per mensualitats, trimestres o qualsevol altra periodicitat que s'acorde. En el cas que un municipi es retarde en el pagament de la seua quota més d'un trimestre, la presidència requerirà el seu pagament en el termini de 20 dies. Transcorregut aquest termini sense que s'haja fet efectiu el deute, la presidència podrà sol·licitar dels òrgans de l'Administració central, autonòmica o provincial, la retenció de les quotes pertinents a càrrec de les quantitats que per qualsevol concepte foren liquidades a favor de l'ajuntament deutor amb la finalitat de ser entregades a la Mancomunitat.  
2. Aquesta retenció està autoritzada expressament pels ajuntaments dels municipis integrants de la Mancomunitat, sempre que s'adjunte la certificació de descobert reglamentària en cada cas.  
  
Article 24. El pressupost  
1. La Mancomunitat aprovarà anualment un pressupost de conformitat amb el que disposa en la legislació de règim local vigent.  
2. El pressupost constitueix l'expressió xifrada, conjunta i sistemàtica de les obligacions que, com a màxim, poden reconéixer, i dels drets que es preveja liquidar durant el corresponent exercici econòmic.  
  
3. S'inclouran en el pressupost, les inversions que es puguen realitzar, així com les seues fonts de finançament.  
  
Article 25. Patrimoni  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisquen, bé en el moment de la seua constitució o amb posterioritat. A aquest efecte, haurà de formar-se un inventari de conformitat amb allò que s'ha disposat en les disposicions vigents en la matèria.  
2. La participació de cada entitat mancomunada en aquest patrimoni es fixarà tant inicialment, com a partir d'ara d'acord amb el nombre d'habitants de dret de cada entitat, segons el padró municipal.  
  
No obstant això, i ateses les característiques de les aportacions a la Mancomunitat, podran ser tinguts en compte altres factors de ponderació.  
  
  
TÍTOL IV  
Vigència, modificació d'Estatuts i dissolució   
de la Mancomunitat  
  
Article 26. Duració  
La Mancomunitat Intermunicipal de l'Horta Sud es constitueix per temps indefinit.  
  
Article 27. Modificació dels Estatuts  
1. Correspon al Ple de la Mancomunitat emetre resolució sobre la modificació dels Estatuts.  
2. Si la modificació que es pretén afecta aspectes constitutius, l'acord del Ple suposarà l'aprovació de la memòria justificativa i del projecte d'estatuts modificats, que inicia el procediment previst en l'article 93 de la Llei 8/2010.  
3. Si la modificació no afecta aspectes constitutius, l'acord del Ple posarà fi al procediment. L'acord serà sotmés a informació pública pel termini d'un mes, amb inserció de l'anunci al tauler d'anuncis de la Mancomunitat i en el Diari Oficial de la Comunitat Valenciana durant el termini de 30 dies. Si no s'hi presenta cap al·legació, ni reclamació, l'acord s'entendrà aprovat definitivament, sense més tràmits.  
  
  
Article 28. Adhesió a la Mancomunitat  
1. La incorporació a la Mancomunitat d'un nou municipi no suposarà alteració dels seus elements constitutius. La incorporació requereix que assumisca les obligacions que es desprenen d'aquests estatuts, i en qualsevol cas:  
a) Aprovació de la sol·licitud d'incorporació, de la memòria justificativa que s'hi acompanya, i acceptació dels estatuts de la Mancomunitat pel vot favorable de la majoria absoluta del Ple de la corporació que insta l'adhesió a la Mancomunitat.  
b) Aprovació de l'acceptació de la incorporació pel vot favorable de la majoria absoluta del Ple de la Mancomunitat.  
2. En els acords a aprovar s'haurà d'emetre resolució, necessàriament, sobre l'aportació inicial dels municipis incorporats a la Mancomunitat, després de la seua constitució, la qual estarà determinada:  
  
a) Per l'índex de patrimoni de la Mancomunitat per habitant, multiplicat pel nombre d'habitants de dret de l'entitat que sol·licita la inclusió.  
b) Aportarà també la part proporcional que li corresponga del patrimoni concret assignat al servei individualitzat en què s'integre el municipi, tenint en compte els valors de ponderació de l'adquisició i que cal aplicar al municipi que sol·licita la inclusió. En cas que no hi haja aquest patrimoni, aportarà la quota resultant de multiplicar la quantia a què es refereix l'apartat 2 de l'article 21, pel nombre d'habitants de dret del municipi i per un nombre d'anys que no podrà excedir de cinc. La quota resultant d'aquesta valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si és el cas, separació de la Mancomunitat.  
  
3. Així mateix, haurà d'aportar totes les despeses que s'originen amb motiu de la seua inclusió en la Mancomunitat.  
  
Article 29. Separació de municipis de la Mancomunitat  
1. Separació voluntària. Qualsevol dels municipis membres podrà separar-se voluntàriament de la Mancomunitat; el procediment de separació voluntària serà el següent:  
- Acord de separació del municipi interessat que haurà d'adoptar-se amb el vot favorable de la majoria absoluta del nombre legal de membres de la corporació, acompanyat d'una memòria en què justifique la seua separació voluntària de la Mancomunitat.  
- Comunicació a la Mancomunitat de l'acord anterior amb almenys un any natural d'anticipació respecte de la data prevista de separació.  
- Presa de coneixement pel Ple de la Mancomunitat de l'acord de separació del municipi interessat.  
- Pronunciament del Ple de la Mancomunitat respecte a l'acord de separació del municipi i la memòria justificativa que l'acompanya; el dit pronunciament haurà d'adoptar-se amb el vot a favor de la majoria absoluta dels drets de vot representats en el Ple.  
  
Com a requisits per a poder culminar el procediment de separació voluntària s'estableix que el municipi haja liquidat tots els seus deutes amb la Mancomunitat i haja transcorregut un període mínim de tres anys des de la seua pertinença a la Mancomunitat. Aquests dos requisits hauran de complir-se abans d'adoptar-se l'acord del Ple de la Mancomunitat.  
2. Separació forçosa. Seran causes de separació forçosa de municipis:  
a) L'incompliment persistent del pagament de les seues aportacions.  
b) L'incompliment d'aquelles altres actuacions necessàries per al correcte desenvolupament de la Mancomunitat a les quals estiga obligat pels estatuts.  
El procediment de separació forçosa serà el següent:  
a) El procediment requerirà acord adoptat pel Ple de la Mancomunitat per majoria absoluta, amb el requeriment previ a l'ajuntament incomplidor de l'atenció de les obligacions incomplides. El requeriment serà efectuat per la Presidència de la Mancomunitat que concedirà un nou termini per al compliment de les obligacions pendents, no inferiors a un mes, ni superior a sis mesos segons les obligacions pendents de compliment.  
b) No és preceptiu acord de l'ajuntament incomplidor. L'acord de separació serà adoptat pel Ple de la Mancomunitat, una vegada finalitzat el termini d'audiència a la liquidació econòmica.  
c) L'acord de separació haurà de ser ratificat, almenys, per la majoria dels municipis que integren la Mancomunitat, excepte aquell que siga objecte de separació.  
  
Article 30. Liquidació per separació  
1. La separació de la Mancomunitat d'un o més dels municipis no implicarà la necessitat de procedir a la liquidació d'aquella, i quedarà aquesta operació diferida al moment de dissolució de la Mancomunitat. No obstant això, en el cas que el municipi o els municipis separats de la Mancomunitat hagen aportat a aquesta béns afectes a serveis propis s'efectuarà, excepte acord amb els municipis interessats, una liquidació parcial a fi que aqueixos elements els siguen reintegrats, sense perjudici dels drets que puguen assistir-los en el moment de la liquidació definitiva per haver aportat elements d'una altra naturalesa.  
  
2. Els municipis separats no podran, excepte el que estableix el paràgraf anterior, al·legar drets de propietat sobre els béns i serveis de la Mancomunitat radicats en el seu terme municipal.  
3. Si, com a conseqüència de la separació d'un o més municipis, la Mancomunitat deixara de ser viable, se'n procedirà a la dissolució d'acord amb allò establit en l'article 31.  
  
Article 31. Dissolució de la Mancomunitat  
La Mancomunitat es dissoldrà per alguna de les causes següents:  
a) Per desaparició del fi o fins per als quals va ser creada.  
b) Per creació de l'ens comarcal que, per a l'àmbit natural de la comarca, resulte de la futura Llei de les Corts Valencianes reguladora de les comarques i la seua integració en el dit ens.  
c) Quan així ho acorden el Ple de la Mancomunitat i els ajuntaments mancomunats amb el vot favorable de la majoria absoluta del nombre legal dels drets de vot.  
d) Per dur a terme l'Estat, comunitat autònoma o diputació provincial la prestació dels serveis objecte d'aquesta.  
  
Article 32. Procediment de dissolució de la Mancomunitat  
1. Quan els ajuntaments mancomunats decidisquen dissoldre la Mancomunitat, el Ple, constituït en assemblea, adoptarà l'acord en què manifesten aquest propòsit. L'acord s'adoptarà per la majoria absoluta del nombre legal dels drets de vot.  
2. En el mateix acord es nomenarà una comissió liquidadora, composta pel president i almenys quatre vocals.  
A més, s'integraran, per complir les seues funcions assessores, el secretari i també l'interventor, si n'hi haguera. Podrà, igualment, convocar a les seues reunions experts determinats, només a l'efecte d'escoltar la seua opinió o de preparar informes o dictàmens en temes concrets de la seua especialitat.  
3. La comissió, en un termini no superior a tres mesos, emetrà un informe que inclourà un inventari de béns, serveis i drets de la Mancomunitat; xifrarà els seus recursos, càrregues i dèbits, i farà una relació del seu personal, i procedirà, més tard, a proposar al Ple de l'entitat l'oportuna distribució o integració d'aquests als ajuntaments mancomunats, tenint en compte les mateixes dades que hagen servit per a la formació del patrimoni. També assenyalarà el calendari d'actuacions liquidadores que no excedirà de sis mesos.  
4. El Ple de la Mancomunitat adoptarà per majoria absoluta la memòria justificativa de la dissolució i la proposta de liquidació de la Mancomunitat i de distribució del seu patrimoni i personal.  
5. L'acord adoptat serà remés als ajuntaments integrants de l'entitat per al seu sotmetiment a informació pública durant el termini d'un mes. Es requerirà un informe de la conselleria competent i de la Diputació Provincial.  
6. A la vista del resultat de la informació pública i dels informes emesos, el Ple de la Mancomunitat aprovarà per majoria absoluta la dissolució i la liquidació de la Mancomunitat i la distribució del seu patrimoni i del seu personal, i es pronunciarà sobre la data de l'efectivitat de la dissolució.  
7. El ple de cada un dels municipis integrants de la Mancomunitat adoptarà un acord per majoria absoluta d'aprovació de la dissolució i la liquidació.  
8. Una vegada aprovada, la liquidació serà vinculant per als ajuntaments mancomunats i comportarà la integració del patrimoni i del personal en les respectives municipalitats respecte de tots els drets de qualsevol ordre o naturalesa que aquest tinga en la Mancomunitat.  
  
9. Finalment, l'expedient serà remés a la Generalitat per a la seua publicació en el diari oficial i la seua anotació en el Registre d'Entitats Locals.  
  
DISPOSICIONS ADDICIONALS  
  
Primera  
La relació de municipis indicada en l'article 1, apartat 1, s'entén sense perjudici del resultat de l'acord plenari dels respectius municipis sobre l'aprovació dels estatuts i l'adhesió a la Mancomunitat. No s'integraran en la Mancomunitat aquells municipis que no s'hagen adherit mitjançant un acord dels respectius plens.  
  
  
DISPOSICIÓ TRANSITÒRIA  
  
Primera  
El funcionament de la Mancomunitat pel sistema de vot ponderat entrarà en vigor després de la celebració de les eleccions municipals, que tindran lloc al maig de 2011, i la constitució dels seus òrgans de govern, i es mantindrà fins a aqueix moment el sistema de votació que s'utilitzava.  
  
Segona  
Sempre que hi haja un conveni firmat entre les parts, acompanyat de la corresponent habilitació de crèdit i mentre la comunitat autònoma (Generalitat Valenciana), a través de la conselleria competent en la matèria, no habilite els mecanismes necessaris per a assumir el servei de la gestió del centre d'educació especial La Unió de Torrent, la Mancomunitat de l'Horta Sud continuarà realitzant i prestant el servei de la gestió del centre d'educació especial esmentat.  
  
Tercera  
Sempre que hi haja un conveni firmat entre les parts, acompanyat de la corresponent habilitació de crèdit i mentre la comunitat autònoma (Generalitat Valenciana), a través de la conselleria competent en la matèria, no habilite els mecanismes necessaris per a assumir el servei de la gestió del Centre Ocupacional Nou d'Octubre de Catarroja, la Mancomunitat de l'Horta Sud continuarà realitzant i prestant el servei de la gestió del centre ocupacional esmentat.  
  
Quarta  
Mentre la Generalitat Valenciana, a través de la conselleria competent, continue atorgant subvencions per al manteniment de l'agent de desenvolupament local, continuaran prestant-se serveis propis d'aquest lloc de treball.  
  
DISPOSICIONS FINALS  
  
Primera  
En allò no previst per aquests estatuts, resultarà aplicable el que estableix la legislació reguladora de les entitats locals.  
  
  
Segona  
Aquests estatuts entraran en vigor l'endemà de la completa publicació en el Diari Oficial de la Comunitat Valenciana i continuaran vigents fins a la seua modificació o derogació expressa.  
  
Torrent, 24 de setembre de 2014.- La presidenta de la Mancomunitat: Soledad Ramón Sánchez.  
  
  
ANNEX  
Relació de serveis  
  
Trànsit, estacionament de vehicles i mobilitat  
Els serveis prestats fan referència:  
- Gestió de multes.  
- Contractació i gestió de detecció de semàfors en roig.  
- Gestió del servei de bicicletes d'ús públic.  
Informació i promoció de l'activitat turística d'interés i àmbit local  
  
El servei a prestar en aquesta matèria es refereix a:  
- La participació en un consorci (Fundació Horta Sud, Caixa Rural de Torrent i Ajuntament de Torrent) per a la gestió del Museu Comarcal de l'Horta Sud Josep Ferris March.  
Protecció de la salubritat pública  
El servei a prestar en aquesta matèria es refereix a:  
- Contractació del servei de gossos abandonats i colònies felines.  
La disposició transitòria 2a  
Fa referència a la gestió en matèria educativa del centre d'Educació Especial La Unió de Torrent, per mitjà de subscripció del corresponent conveni amb la Conselleria d'Educació.  
La disposició transitòria 3a  
Fa referència a la gestió en matèria educativa i assistencial del Centre Ocupacional Nou d'Octubre de Catarroja, per mitjà de subscripció del corresponent conveni amb la Conselleria de Benestar Social.  
La disposició transitòria 4a  
Fa referència a la gestió en matèria de desenvolupament local, finançada per mitjà de subvencions de la Generalitat, destinades per a la contractació d'agents d'ocupació i desenvolupament local.  
Continuen prestant-se com a competències diferents de les pròpies i mentre estiguen vigents els contractes i programes que les emparen, les següents:  
Programes d'ocupació destinats a la implantació de plans integrals d'ocupació per a desocupats majors de 45 anys, joves desocupats menors de 30 anys i persones amb discapacitat, i finançats a càrrec de subvencions de la Generalitat.  
Execució del Pla estratègic de la Mancomunitat en diverses línies d'actuació (ocupació, emprenedors, comerç, turisme, formació i millora de l'ocupabilitat, agricultura i educació per a emprenedoria), i finançat amb fons propis.  
La Mancomunitat participa en el Consorci de Serveis Socials de l'Horta Sud per a la prestació del servei d'animació terapèutica i d'integració social del Centre Ocupacional d'Aldaia (València), per a persones amb disparitat.